Folketing
2005-04-29

Må jeg ikke begynde med at sige – når hr. ArboBæhr siger, at det kan jeg mene uden at vide noget om det – at hvis hr. Arbo-Bæhr selv ved noget om det, så kunne han tage og oplyse mig om det. Jeg erkender, at jeg ikke helt kan gennemskue, om der i de to tredjedele er medregnet kvinder, som faktisk gerne vil rejse hjem. Så i stedet for at stille sig hånligt an kunne hr. ArboBæhr prøve på at gøre mig klogere. Så var der det med automatikken. Det er da klart, for beslutningsforslaget her opfinder i og for sig ikke noget nyt. Det, som man gerne vil have for de kvinders vedkommende, er faktisk det, der sker for den ene tredjedel, hvor myndighederne udøver det skøn, at den voldsramte kvinde skal have lov til at blive i landet. Det nye er automatikken, det er, at man siger: Volden kvalificerer hende så at sige til med fuldkommen sikkerhed og uden nogen som helst diskussion, uden nogen konkret vurdering fra myndighedernes side, at blive i landet. Det er det, jeg kalder automatik.